3. การประกอบธุรกิจของแต่ละสายผลิตภัณฑ์

  3.1 ธุรกิจอสังหาริมทรัพย์

  (1) ลักษณะผลิตภัณฑ์และบริการ

โครงการพัฒนาอสังหาริมทรัพย์ดำเนินงานภายใต้ 4 บริษัท ประกอบด้วย บริษัท แกรนด์ คาแนล
แลนด์ จำกัด (มหาชน) บริษัท เบ็ล ดีเวลลอปเมนท์ จำกัด (บริษัทถือหุ้นร้อยละ 79.57) บริษัท
พระราม 9 สแควร์ จำกัด (บริษัทถือหุ้นร้อยละ 78.12) และบริษัท พระราม 9 สแควร์ โฮเต็ล
จำกัด (บริษัทถือหุ้นทางอ้อม ร้อยละ 78.12) โดยมีรายละเอียดของโครงการในแต่ละบริษัท ดังนี้

บริษัท แกรนด์ คาแนล แลนด์ จำกัด (มหาชน) (“บริษัท”)

ดำเนินธุรกิจพัฒนาอสังหาริมทรัพย์ โดยมีสินทรัพย์โครงการพัฒนาอสังหาริมทรัพย์ ประกอบด้วย
โครงการเบ็ล สกาย คอนโดมิเนียม โครงการอาคารสำนักงานเดอะไนน์ ทาวเวอร์ แกรนด์
พระราม 9 และเป็นผู้บริหารงานขายและงานบริหารโครงการแกรนด์ คาแนล ดอนเมือง โครงการ
1 และโครงการ 2 นอกจากนี้ บริษัทยังมีเงินลงทุนใน 2 บริษัท ได้แก่ เงินลงทุนร้อยละ 79.57
ในบริษัท เบ็ล ดีเวลลอปเมนท์ จำกัด เงินลงทุนร้อยละ 78.12 ในบริษัท พระราม 9 สแควร์
จำกัด

โครงการเบ็ล สกาย คอนโดมิเนียม

เป็นโครงการอาคารที่พักอาศัย 17 อาคาร จำนวน 3,300 ยูนิต เป็นอาคารสูง 8 ชั้น
ตั้งอยู่ที่ถนนกำแพงเพชร 6 (ถนนคู่ขนานกับถนนวิภาวดีรังสิต)
เลียบกับทางรถไฟและพื้นที่โครงการอยู่ติดกับโรงแรมมิราเคิล แกรนด์ คอนเวนชั่น
โดยมีจุดขายหลักของโครงการ คือ ความโดดเด่นของทำเลที่ตั้ง
และความสะดวกสบายในการคมนาคมเพราะตั้งอยู่ติดถนนวิภาวดีรังสิต ดอนเมืองโทลเวย์
และอยู่ติดกับศูนย์ราชการ แจ้งวัฒนะ
โดดเด่นด้วยการออกแบบพื้นที่สันทนาการภายในโครงการแบบครบวงจรเพื่อรองรับกิจกรรมของผู้พักอาศัย

กลุ่มลูกค้าเป้าหมายเป็นผู้มีรายได้ระดับปานกลาง ราคาขายเฉลี่ยประมาณ 45,000
บาทต่อตารางเมตร ห้องพักมีพื้นที่ตั้งแต่ 27 ตารางเมตรขึ้นไป
โดยกำหนดราคาขายต่อห้องเริ่มต้นที่ประมาณ 1.24 ล้านบาท

ปัจจุบัน บริษัทเป็นผู้ถือครองกรรมสิทธิ์ที่ดิน 11 แปลง เนื้อที่รวม 14,013 ตารางวา
และอยู่ในช่วงสรุปแบบขออนุญาตปลูกสร้าง ซึ่งคาดว่าจะเริ่มก่อสร้างในเฟสที่ 1 ได้ในราวไตรมาสที่
1 ของปี 2554 และจะสร้างรายได้ให้กับบริษัทประมาณ 5,000 ล้านบาท
โดยจะเริ่มทยอยรับรู้รายได้ตั้งแต่ช่วงไตรมาสที่ 4 ปี 2554

[]

- ภาพแสดงโครงการเบ็ล สกาย เมื่อแล้วเสร็จ -

โครงการอาคารสำนักงานเดอะไนน์ ทาวเวอร์ แกรนด์ พระราม 9

เป็นโครงการอาคารสำนักงานเกรด B+ ถึง A- โดยมีพื้นที่เช่าประมาณ 66,000 ตารางเมตร
ประกอบด้วย ส่วนโพเดียม ซึ่งเป็นอาคาร 8 ชั้น พร้อมชั้นใต้ดิน 1 ชั้น
และส่วนสำนักงานเป็นอาคาร 2 อาคาร สูง 31 ชั้น และ 38 ชั้น ตามลำดับ
ตั้งอยู่บริเวณแยกรัชดา-พระราม 9 โดยโครงการอยู่ด้านหลังโครงการศูนย์การค้า เซ็นทรัลพลาซา
แกรนด์ พระราม 9 ซึ่งปัจจุบันอยู่ระหว่างการก่อสร้าง

จุดขายหลักของโครงการ ได้แก่ ทำเลที่ตั้งซึ่งอยู่บริเวณแยกรัชดา-พระราม 9 ใกล้ทางด่วน
รถไฟฟ้ามหานคร และรถไฟฟ้า Airport-Link
และราคาค่าเช่าระดับปานกลางซึ่งสอดคล้องกับกลุ่มลูกค้าเป้าหมาย

กลุ่มลูกค้าเป้าหมายเป็นผู้เช่าพื้นที่สำนักงานระดับกลาง โดยกำหนดราคาค่าเช่าพื้นที่ประมาณ 650
บาทต่อตารางเมตรในช่วงที่เปิดให้เช่าพื้นที่โครงการประมาณปี 2556-2557

มูลค่าเงินลงทุนของโครงการ (ไม่นับรวมที่เปิดใช้แล้วบางส่วน) รวมประมาณ 1,800 ล้านบาท
บริษัทคาดว่าจะใช้เวลาก่อสร้างประมาณ 3 ปี จะแล้วเสร็จและเปิดให้บริการได้ในปี 2557
และคาดว่าจะก่อให้เกิดรายได้ค่าเช่าและค่าบริการประมาณปีละ 420 ล้านบาท

ปัจจุบัน
บริษัทเป็นผู้ถือกรรมสิทธิ์บนที่ดินและสิ่งปลูกสร้างโครงการซึ่งดำเนินการก่อสร้างแล้วเสร็จบางส่วนและเปิดให้บริการแล้ว
ในส่วนโพเดียม แบ่งเป็นพื้นที่สำนักงาน 3 ชั้นและพื้นที่จอดรถ 5 ชั้นคิดเป็นพื้นที่ประมาณ 40,000
ตารางเมตร โดยเป็นพื้นที่ให้เช่าเท่ากับ 7,805 ตารางเมตร ซึ่ง ณ. วันที่ 31 ธันวาคม 2553
มีอัตราการเช่าพื้นที่ร้อยละ 100 ของพื้นที่เช่าทั้งหมด

[]

- ภาพแสดงโครงการอาคารสำนักงานเดอะไนน์ ทาวเวอร์ แกรนด์ พระราม 9 -

โครงการแกรนด์ คาแนล ดอนเมือง โครงการ 1 และโครงการ 2

เป็นโครงการบ้านเดี่ยวบริเวณดอนเมืองใกล้สถานีรถไฟหลักสี่ และทางด่วนขั้นที่ 2
และทางยกระดับโฮปเวลล์ สำหรับโครงการ 1 ประกอบด้วยที่ดินจัดสรรจำนวน 194 แปลง
โครงการ 2 ประกอบด้วยที่ดินจัดสรรจำนวน 199 แปลง

จุดขายหลักของโครงการ
คือเป็นโครงการบ้านเดี่ยวคุณภาพสูงที่มีสิ่งแวดล้อมและสาธารณูปโภคส่วนกลางที่ดีเยี่ยม
เน้นการออกแบบให้ได้บรรยากาศโรแมนติคของนครเวนิส ประเทศอิตาลี
และราคาที่แข่งขันได้กับโครงการบ้านคุณภาพในระดับเดียวกัน ในกรุงเทพมหานคร

กลุ่มลูกค้าเป้าหมายเป็นผู้มีรายได้ปานกลางถึงสูง
เป็นบ้านเดี่ยวจัดสรรภายในโครงการขนาดที่ดินตั้งแต่ 73 – 250 ตารางวา
มีพื้นที่ใช้สอยภายในบ้านตั้งแต่ 197 - 408 ตารางเมตร โดยมีราคาขายตั้งแต่ 6.5 – 25
ล้านบาท

ณ. วันที่ 31 ธันวาคม 2553 บริษัทรับจ้างบริหารงานขายโครงการแกรนด์ คาแนล ดอนเมือง
โครงการ 1 จำนวน 43 แปลง ปัจจุบันเหลือพื้นที่ขายในส่วนที่ดินเปล่าจำนวน 15 แปลง
และโครงการแกรนด์ คาแนล ดอนเมือง โครงการ 2 รับบริหารงานขาย และงานทั่วไปจำนวน
199 แปลง ปัจจุบันเหลือพื้นที่ขายจำนวน 182 แปลง

ปัจจุบัน บริษัทเป็นผู้ถือสิทธิในการบริหารจัดการ บริหารการตลาดและบริหารการขายโครงการ

โดยในปี 2553 บริษัทได้รับค่าบริหารโครงการและค่าบริหารอื่นๆ รวม 38.93 ล้านบาท

[]

- ภาพแสดงโครงการแกรนด์ คาแนล ดอนเมือง -

บริษัท เบ็ล ดีเวลลอปเมนท์ จำกัด (“เบ็ล”)

ก่อตั้งขึ้นในปี 2537 ปัจจุบัน มีทุนจดทะเบียนและเรียกชำระแล้วจำนวน 2,064,261,300 บาท
แบ่งออกเป็นหุ้นสามัญจำนวน 20,642,613 หุ้น มูลค่าที่ตราไว้หุ้นละ 100 บาท โดยมีรายละเอียด
ดังนี้

  -------------------------------- -------------------- -----------------
  รายชื่อ                            จำนวนหุ้นที่ถือ           ร้อยละ

  บมจ. แกรนด์ คาแนล แลนด์            16,425,383           79.57

  นายปั๊ก โต เหลียง                   2,064,261            10.00

  บจก. อิตาเลียน ไทยแลนด์             1,352,257            6.55

  บมจ. อิตาเลียนไทย ดีเวล๊อปเมนต์       473,133              2.29

  บจก. สยามสตีล ซินดิเกต              317,358              1.54

  บจก. วี แอนด์ เค คอนซัลแตนท์         6,221                0.03

  บจก. โลตัสดีไซน์ แอนด์ ดีเวลลอปเมนท์   4,000                0.02

  รวม                              20,642,613           100
  -------------------------------- -------------------- -----------------

ปัจจุบัน เบ็ล มีโครงการพัฒนาอสังหาริมทรัพย์ 1 โครงการ ได้แก่ โครงการเบ็ล แกรนด์ พระราม
9

โครงการเบ็ล แกรนด์ พระราม 9

เป็นโครงการอาคารที่พักอาศัย 8 อาคาร จำนวน 2,024 ยูนิต เป็นอาคารสูง 27 ชั้น 34 ชั้น 36
ชั้น 43 ชั้น
อย่างละ 2 อาคาร พร้อมชั้นใต้ดิน มีพื้นที่ซึ่งขออนุญาตก่อสร้างรวมทั้งสิ้น 343,313 ตารางเมตร
โดยอาคารทั้งหมดตั้งอยู่บนโพเดียมสูง 6 ชั้น ซึ่งพัฒนาเป็นพื้นที่พาณิชยกรรมเพื่อเช่า จำนวน 2 ชั้น
และพื้นที่สำหรับจอดรถยนต์จำนวน 4 ชั้น ตั้งอยู่บริเวณแยกรัชดา-พระราม 9 ใกล้สี่แยก อสมท
โดยโครงการห่างจากสถานีรถไฟฟ้ามหานครประมาณ 400 เมตร

จุดขายหลักของโครงการ คือ โครงการคอนโดมิเนียมสไตล์รีสอร์ท ที่มีพื้นที่สันทนาการขนาดใหญ่
ลักษณะสวนลอยฟ้า ตั้งอยู่ใจกลางกรุงเทพฯ บริเวณแยกรัชดา-พระราม 9 ใกล้ทางด่วน
รถไฟฟ้าใต้ดิน และรถไฟฟ้า Airport-Link
ซึ่งคาดว่าโครงการแล้วเสร็จจะเป็นหนึ่งในคอนโดมิเนียมที่มีศักยภาพในการพักอาศัยแห่งหนึ่งของกรุงเทพมหานคร
ด้วยความสมบูรณ์ของทำเลที่ตั้งที่อยู่ติดกับศูนย์รวมความเจริญแห่งใหม่ ประกอบด้วย อาคารที่พัก
สำนักงาน และแหล่งชอปปิ้งครบวงจร และศูนย์การค้าเซ็นทรัล พลาซ่า แกรนด์ พระราม 9

กลุ่มลูกค้าเป้าหมายเป็นผู้มีรายได้ปานกลางจนถึงสูง โดยมีพื้นที่ขายเฉลี่ยโครงการประมาณ 70,000
บาทต่อตารางเมตร โดยห้องพักมีพื้นที่ตั้งแต่ 40 - 312 ตารางเมตร และมีราคาขายต่อห้องตั้งแต่
3.0 – 28.0 ล้านบาท

ปัจจุบันเริ่มเปิดขายโครงการในส่วนอาคารที่ 1 - 4 แล้วประมาณร้อยละ 50 ของส่วนที่เปิดขาย ณ
สิ้นปี 2553 คิดเป็นยอดขายรวม 2,348 ล้านบาท

มูลค่าเงินลงทุนรวมของโครงการโดยประมาณ 8,000 ล้านบาท
และโครงการได้รับอนุมัติวงเงินกู้จากสถาบันการเงินแห่งหนึ่งเพื่อดำเนินการพัฒนาในวงเงินกู้สูงสุด
3,819.20 ล้านบาท คิดเป็นร้อยละ 47 ของมูลค่าเงินลงทุนโครงการ
ส่วนที่เหลือมาจากกระแสเงินสดจากการทยอยเปิดขายโครงการ

ผู้รับเหมาหลักของโครงการ ได้แก่ บมจ. อิตาเลี่ยนไทย ดีเวลลอปเมนท์
คาดว่าจะใช้เวลาก่อสร้างประมาณ 4 ปี ณ. วันที่ 31 ธันวาคม 2553
อาคารอยู่ระหว่างดำเนินการก่อสร้างโดยดำเนินการแล้วเสร็จถึงชั้น 16
(ในส่วนของงานโครงสร้าง) และคาดว่าจะแล้วเสร็จบางส่วนในปี 2554
โดยคาดว่าโครงการจะก่อให้เกิดรายได้ประมาณ 12,000 ล้านบาท ซึ่งจะทยอยรับรู้ในช่วง 1-5
ปีข้างหน้า

[]

- ภาพแสดงโครงการเบ็ล แกรนด์ พระราม9 เมื่อแล้วเสร็จ -

บริษัท พระราม 9 สแควร์ จำกัด (“พระราม 9”)

จดทะเบียนก่อตั้งขึ้นในปี 2538 โดยกลุ่มเจริญกฤษ ด้วยทุนจดทะเบียนเริ่มแรก 1 ล้านบาท
เพื่อประกอบธุรกิจพัฒนาอสังหาริมทรัพย์ ปัจจุบันพระราม 9
มีทุนจดทะเบียนและเรียกชำระแล้วจำนวน 1,000 ล้านบาท แบ่งออกเป็นหุ้นสามัญจำนวน 10
ล้านหุ้น มูลค่าที่ตราไว้หุ้นละ 100 บาท โดยมีรายละเอียด ดังนี้

  -------------------------------- -------------------- -----------------
  รายชื่อ                            จำนวนหุ้นที่ถือ           ร้อยละ

  บมจ. แกรนด์ คาแนล แลนด์            7,812,496            78.12

  บมจ. อิตาเลียนไทย ดีเวล๊อปเมนต์       2,000,000            20.00

  บจก. ซิตี้ เรียลตี้                    187,500              1.88

  อื่นๆ                              4                    0.00

  รวม                              10,000,000           100.00
  -------------------------------- -------------------- -----------------

ปัจจุบัน พระราม 9 มีโครงการพัฒนาอสังหาริมทรัพย์ 1 โครงการ ได้แก่
โครงการอาคารสำนักงาน จี-แลนด์ ทาวเวอร์ แกรนด์ พระราม 9 (ส่วน 1.2)
และโครงการที่เกี่ยวข้อง 1 โครงการคือ ศูนย์การค้าเซ็นทรัลพลาซา แกรนด์ พระราม 9 (ส่วน
1.1)

โครงการอาคารสำนักงาน จี-แลนด์ ทาวเวอร์ แกรนด์ พระราม 9 (ส่วน 1.2)

เป็นโครงการอาคารสำนักงานเกรดเอบวก โดยมีพื้นที่เช่าประมาณ 65,000 ตารางเมตร
เป็นอาคารสูง 2 อาคาร สูง 26 ชั้น และ 36 ชั้นตามลำดับ ตั้งอยู่บริเวณแยกรัชดา-พระราม 9
โดยโครงการอยู่ติดกับสถานีรถไฟฟ้ามหานครและโครงการศูนย์การค้าเซ็นทรัลพลาซา แกรนด์
พระราม 9 ซึ่งปัจจุบันอยู่ระหว่างการก่อสร้าง

กลุ่มลูกค้าเป้าหมายเป็นผู้เช่าพื้นที่สำนักงานระดับพรีเมียม โดยกำหนดราคาค่าเช่าพื้นที่ประมาณ 750
บาทต่อตารางเมตรในปีที่เปิดให้เช่าประมาณปี 2556

มูลค่าเงินลงทุนของโครงการโดยประมาณ 3,000 ล้านบาท คาดว่าจะใช้เวลาก่อสร้างประมาณ 3
ปี และจะแล้วเสร็จและเริ่มให้บริการประมาณปี 2556 โดยคาดว่าจะก่อให้เกิดรายได้ประมาณปีละ
470 ล้านบาท

ปัจจุบัน พระราม 9 เป็นผู้ถือสิทธิตามสัญญาเช่าที่ดินระยะยาว 30 ปี พร้อมสิทธิในการต่อสัญญาไปอีก
10 ปี พร้อมด้วยสัญญาเช่าระยะสั้นในช่วงเวลาก่อสร้างจำนวน 3 ปี
และโครงการกำลังอยู่ในช่วงออกแบบงานสถาปัตยกรรม

โครงการศูนย์การค้า เซ็นทรัลพลาซา แกรนด์ พระราม 9 (ส่วน 1.1)

นอกจากพระราม 9 เป็นผู้พัฒนาอาคารสำนักงาน จี-แลนด์ ทาวเวอร์ แกรนด์ พระราม 9 (ส่วน
1.2) แล้วยังเป็นผู้ถือใบอนุญาตก่อสร้างของทั้งโครงการศูนย์การค้า เซ็นทรัลพลาซา แกรนด์
พระราม 9 (ส่วน 1.1) และโครงการ แกรนด์ พระราม 9 ส่วน 2
(อาคารสำนักงานและศูนย์แสดงสินค้าและพื้นที่ค้าปลีก) พระราม 9
จึงเป็นผู้ถือสิทธิในการก่อสร้างทั้ง 2 โครงการ สำหรับโครงการศูนย์การค้า เซ็นทรัลพลาซา
แกรนด์ พระราม 9 จะเป็นโครงการที่พัฒนาโดยบริษัท เซ็นทรัลพัฒนาไนน์สแควร์ จำกัด
(เป็นบริษัทที่ถือหุ้นใหญ่โดยกลุ่มเซ็นทรัลพัฒนา ปัจจุบันพระราม 9 ถือหุ้นร้อยละ 3.27 ในบริษัทนี้)

ในการดำเนินงานโครงการศูนย์การค้า เซ็นทรัลพลาซา แกรนด์ พระราม 9
บริษัทจะเป็นผู้ก่อสร้างโครงการโดยว่าจ้างบริษัท ซีพีเอ็น คอนสตรัคชั่น แมเนจเม้นท์ จำกัด
เป็นผู้ก่อสร้าง และจะขายโครงการทั้งหมดให้กับ บริษัท เซ็นทรัลพัฒนาไนน์ สแควร์ จำกัด
ซึ่งบริษัทจะได้รับประโยชน์จากการที่มีความหลากหลายในโครงการและเป็นแม่เหล็กอย่างดี
(Magnet) มาดำเนินธุรกิจในบริเวณโครงการศูนย์การค้า เซ็นทรัลพลาซา แกรนด์ พระราม 9
ซึ่งช่วยเสริมและดึงดูดให้พื้นที่โครงการแกรนด์ พระราม 9 ในส่วนอาคารสำนักงาน และส่วนอื่นๆ
ที่จะพัฒนาเป็นจุดศูนย์กลางการค้าและธุรกิจที่น่าสนใจมากยิ่งขึ้น ทั้งนี้ ตามสัญญก่อสร้าง
โครงการศูนย์การค้าเซ็นทรัลพลาซา แกรนด์ พระราม 9 จะก่อสร้างแล้วเสร็จภายในปี 2554

[]

-   ภาพแสดงโครงการอาคารสำนักงาน จี-แลนด์ ทาวเวอร์ แกรนด์ พระราม 9 เมื่อแล้วเสร็จ
    –

บริษัท พระราม 9 สแควร์ โฮเต็ล จำกัด (“พระราม 9 โฮเต็ล”)

จดทะเบียนก่อตั้งขึ้นในปี 2538 โดยกลุ่มเจริญกฤษ ในนามบริษัท ซีเคเอ จำกัด
ด้วยทุนจดทะเบียนเริ่มแรก 1 ล้านบาท เพื่อประกอบธุรกิจพัฒนาโครงการโรงแรมและบริการ
ปัจจุบัน ยังไม่มีการประกอบธุรกิจใดๆ
แต่คาดว่าจะเริ่มดำเนินการศึกษาความเป็นไปได้ในการพัฒนาโครงการในบริเวณแยกรัชดา-พระราม
9 ในช่วง 1-2 ปี ข้างหน้า

  (2) การสรรหาผลิตภัณฑ์และบริการ

  2.1 การสรรหาที่ดินเพื่อพัฒนา

บริษัทจัดซื้อที่ดินเพื่อพัฒนาทั้งโดยการซื้อตรง และซื้อผ่านนายหน้าค้าที่ดิน
โดยการเลือกซื้อจะพิจารณาที่ดินที่มีทำเลที่ดีและมีศักยภาพในการพัฒนา
และมีการเปรียบเทียบราคาซื้อกับราคาประเมินและราคาตลาดทุกครั้งก่อนการเข้าซื้อที่ดินเพื่อให้ได้ราคาที่เหมาะสมในการจัดซื้อที่ดิน
นอกจากนี้ก่อนการจัดซื้อที่ดินในแต่ละครั้ง
จะมีการสำรวจกฎเกณฑ์ทางด้านกฎหมายและข้อจำกัดในการก่อสร้าง
รวมไปถึงความต้องการของลูกค้าในพื้นที่และคู่แข่ง
เพื่อให้เกิดความมั่นใจว่าจะสามารถพัฒนาที่ดินเป็นไปตามแผนที่วางไว้และได้ผลตอบแทนตามที่ตั้งไว้

  2.2 การคัดเลือกผู้รับเหมา

เนื่องจากบริษัทไม่มีหน่วยงานก่อสร้างภายใน จึงใช้วิธีการจัดจ้างผู้รับเหมาเพื่อก่อสร้างโครงการ
โดยแบ่งเป็นผู้รับเหมาใน 2 กลุ่มหลักได้แก่

2.2.1 กลุ่มผู้รับเหมาผู้ก่อสร้างบ้านเดี่ยว จะใช้วิธีจัดจ้างผู้รับเหมา
โดยพิจารณาคัดเลือกจากผู้รับเหมาทั้งขนาดกลางและขนาดใหญ่ ตามความเหมาะสม
และมีคุณสมบัติตามมาตรฐานที่บริษัทตั้งไว้
ซึ่งผู้รับเหมาที่จะจัดจ้างต้องมีประวัติการทำงานที่มีคุณภาพงานที่ดี เสร็จตามกำหนดเวลา
และอยู่ในราคาที่แข่งขันได้
เนื่องจากบริษัทให้ความสำคัญกับการบริหารต้นทุนการก่อสร้างเป็นอย่างมาก
เพื่อให้เป็นไปตามงบประมาณที่ตั้งไว้ ทั้งนี้
ได้มีการจัดตั้งทีมวิศวกรภายในเพื่อกำกับควบคุมคุณภาพงานของผู้รับเหมาอย่างใกล้ชิด

2.2.2 กลุ่มผู้รับเหมาผู้ก่อสร้างอาคารสำนักงานและคอนโดมิเนียม
จะใช้วิธีจัดจ้างผู้รับเหมาหลักโดยการเปิดประมูลงาน ในส่วนงานโครงสร้าง งานสถาปัตยกรรม
และงานระบบประกอบอาคาร หรือลักษณะ Turn Key แล้วแต่ความเหมาะสมของโครงการ
โดยผู้รับเหมาที่คัดเลือกมามักจะเป็นผู้รับเหมาขนาดใหญ่
ซึ่งจะสามารถสร้างความมั่นใจว่าอาคารที่สร้างจะเป็นไปตามมาตรฐาน และตรงตามเวลา
เนื่องจากผู้รับเหมารายใหญ่จะมีเทคโนโลยีและความสามารถในการก่อสร้างอาคารขนาดใหญ่
ประกอบกับมีศักยภาพและแหล่งเงินทุนที่เพียงพอในการก่อสร้างอาคารขนาดใหญ่ได้ดีกว่าผู้รับเหมาขนาดกลางและขนาดเล็ก
และนอกจากนี้ จะจัดจ้างบริษัทผู้ควบคุมการก่อสร้างและผู้บริหารโครงการ
เพื่อให้มั่นใจว่างานก่อสร้างอาคารจะเป็นไปตามมาตรฐาน งบประมาณ และเสร็จทันกำหนดเวลา

  2.3 การจัดซื้อวัสดุก่อสร้าง

บริษัทมีนโยบายในการจัดซื้อวัสดุก่อสร้างหลักบางประเภทเอง ซึ่งมีเหตุผลที่สำคัญคือ

-   ลดความเสี่ยงจากความผันผวนของราคาวัสดุก่อสร้างที่อาจเปลี่ยนแปลงไปในทิศทางที่ปรับตัวเพิ่มสูงขึ้น
    อาทิ ปูนซีเมนต์ เหล็กเส้น อลูมิเนียม

-   จากการเป็นพันธมิตรคู่ค้าที่ยาวนานกับบริษัทผู้จัดจำหน่ายวัสดุก่อสร้าง
    บริษัทจึงได้รับข้อเสนอหรือเงื่อนไขที่ดี ซึ่งมีส่วนช่วยในการควบคุมต้นทุนการก่อสร้างของบริษัท
    เนื่องจากบริษัทต้องการความยืดหยุ่นในการกำหนดรูปแบบ ประเภท
    วัสดุที่ใช้ตกแต่งแก่ลูกค้าของโครงการ ดังนั้น บริษัทจึงเป็นผู้จัดซื้อวัสดุบางประเภท อาทิ
    กระเบื้อง พื้นไม้ สุขภัณฑ์ เครื่องปรับอากาศ เฟอร์นิเจอร์ สี เป็นต้น
    โดยจะกำหนดทางเลือกและเปิดโอกาสให้ลูกค้าสามารถเลือกวัสดุดังกล่าวได้หลังจากจองซื้อบ้านหรืออาคารชุดพักอาศัยกับทางโครงการ

  (3) ช่องทางการจัดจำหน่ายและการให้บริการ

  3.1 การจำหน่ายอสังหาริมทรัพย์

บริษัทใช้วิธีการจำหน่ายแบบขายตรงผ่านสำนักงานขายของบริษัทและผ่านตัวแทนการขายโดยบริษัทนายหน้าค้าอสังหาริมทรัพย์ในบางกรณีที่จำเป็นและต้องการความเชี่ยวชาญเฉพาะ
โดยจำแนกในรายละเอียดได้คือ

3.1.1 บ้านเดี่ยว จะใช้วิธีขายแบบขายตรงผ่านสำนักงานขายของบริษัท โดยแบ่งกลุ่มสินค้าได้ 3
รูปแบบด้วยกันคือ

-   ที่ดินเปล่าในโครงการ

-   ที่ดินพร้อมสิ่งปลูกสร้าง จะเป็นบ้านที่สร้างเสร็จแล้ว พร้อมโอนให้แก่ลูกค้า

-   ที่ดินพร้อมการว่าจ้างก่อสร้าง
    ลูกค้าจะสั่งซื้อบ้านจากแบบบ้านมาตรฐานของโครงการภายหลังซื้อที่ดินในโครงการ
    โดยที่ลูกค้าสามารถเลือกแบบบ้านให้เหมาะสมกับขนาดที่ดินที่ซื้อไปตามความต้องการ

3.1.2 คอนโดมิเนียม จะใช้ทั้งวิธีขายตรงผ่านสำนักงานขายบริษัท
และผ่านตัวแทนการขายโดยบริษัทนายหน้าค้าอสังหาริมทรัพย์
โดยโครงการจะเปิดขายในช่วงการก่อสร้างเริ่มต้นและระหว่างการก่อสร้าง
และลูกค้าจะทำการผ่อนดาวน์และจะได้รับโอนเมื่อคอนโดมิเนียมสร้างเสร็จและเปิดใช้อาคารได้
โดยลูกค้าจะพิจารณาแบบตามห้องตัวอย่างและเอกสารแบบแปลนที่ทางโครงการแสดงไว้

  3.2 การให้เช่าพื้นที่อสังหาริมทรัพย์

3.2.1 พื้นที่อาคารสำนักงาน
บริษัทจะว่าจ้างตัวแทนนายหน้าที่มีความเชี่ยวชาญเป็นผู้ทำหน้าที่ขายพื้นที่ในส่วนอาคารสำนักงาน

3.2.2 พื้นที่ค้าปลีก
บริษัทจะจัดให้มีหน่วยงานเฉพาะที่มีหน้าที่ขายพื้นที่ในส่วนพื้นที่ค้าปลีกในแต่ละโครงการ
โดยดำเนินการขายพื้นที่โดยตรงไปยังกลุ่มลูกค้า

  (4) การตลาดและภาวะการแข่งขัน

  4.1 ลักษณะลูกค้าและกลุ่มลูกค้าเป้าหมาย

กลุ่มลูกค้าสำหรับที่อยู่อาศัย จะเป็นลูกค้าบุคคลทั่วไป โดยเน้นกลุ่มรายได้ปานกลางจนถึงรายได้สูง

กลุ่มลูกค้าสำหรับอาคารสำนักงาน จะเน้นลูกค้ากลุ่มที่ต้องการใช้พื้นที่สำนักงานเกรดเอ
และเกรดพรีเมียมเป็นหลักในโครงการอาคารสำนักงาน จี-แลนด์ ทาวเวอร์ แกรนด์ พระราม 9
สำหรับอาคารเดอะไนน์ทาวเวอร์ แกรนด์ พระราม 9 จะเน้นกลุ่มลูกค้าบีบวกถึงเอลบ

กลุ่มลูกค้า สำหรับพื้นที่ค้าปลีก จะครอบคลุมทุกกลุ่มไม่ว่าจะเป็นกลุ่มผู้เช่าระยะยาว
ระยะสั้นและผู้เช่ารายย่อย ซึ่งขึ้นอยู่กับลักษณะพื้นที่ค้าปลีกนั้นๆ

  4.2 นโยบายการกำหนดราคา

การกำหนดราคาขายอสังหาริมทรัพย์จะคำนึงถึงราคาตลาดโดยเทียบเคียงกับคู่แข่งในอุตสาหกรรมและพื้นที่ใกล้เคียงเป็นหลัก
และพิจารณาทางด้านต้นทุนการพัฒนาโครงการพร้อมกันด้วย
การปรับเพิ่มราคาจะขึ้นกับภาวะราคาตลาดและต้นทุนการบริหารโครงการเป็นสำคัญ

  4.3 ภาวะอุตสาหกรรมและการแข่งขัน

สำหรับภาวะเศรษฐกิจปี 2553 แม้ประเทศไทยต้องเผชิญปัจจัยลบหลายด้านตลอดทั้งปี
ไม่ว่าจะเป็นปัญหาความไม่สงบทางการเมืองภายในประเทศ เศรษฐกิจโลกที่ถดถอย
ความผันผวนของค่าเงินบาท รวมถึงภัยธรรมชาติ แต่เศรษฐกิจยังสามารถขยายตัวได้ประมาณร้อยละ
8 จากภาคการส่งออกสินค้าและบริการ รวมถึงอุปสงค์ภายในประเทศที่ฟื้นตัวต่อเนื่อง
ซึ่งเป็นปัจจัยบวกต่ออุปสงค์ในภาคธุรกิจอสังหาริมทรัพย์

ดุลการค้าของไทยอยู่ในเกณฑ์ที่ดี โดยตลอดทั้งปีดุลการค้าของไทยเกินดุล 14,031
ล้านเหรียญสหรัฐฯ ยอดการส่งออกปรับตัวเพิ่มขึ้นร้อยละ 28.5 มูลค่า 193,663 ล้านเหรียญสหรัฐฯ
ขณะที่สินค้านำเข้าก็ปรับตัวสูงขึ้น มูลค่า 179,632 ล้านเหรียญสหรัฐฯ ปรับตัวเพิ่มขึ้นร้อยละ 36.8

ดัชนีราคาวัสดุก่อสร้างในปี 2553 มีค่าเฉลี่ยเท่ากับ 113.3 เพิ่มขึ้นร้อยละ 2.25 จากปีก่อน
ขณะที่ตั้งแต่เดือนมิถุนายนปี 2553 ทิศทางของดัชนีราคาวัสดุก่อสร้างมีการปรับเพิ่มขึ้นมาโดยตลอด
การเพิ่มขึ้นของราคาวัสดุก่อสร้างจะกระทบต่อต้นทุนก่อสร้างของโครงการอสังหาริมทรัพย์โดยตรง
และคาดการณ์ว่าราคาวัสดุก่อสร้างยังคงปรับตัวสูงขึ้นต่อไปในช่วงครึ่งแรกของปี 2554

กราฟที่ 1 แสดง ดัชนีราคาวัสดุก่อสร้างไทย ระหว่างปี 2543- มกราคม 2554

[]

ที่มา : สำนักดัชนีเศรษฐกิจการค้า กระทรวงพาณิชย์

ขณะที่อัตราดอกเบี้ยเงินกู้และอัตราดอกเบี้ยเงินฝากมีแนวโน้มปรับตัวเพิ่มขึ้น
เห็นได้จากการปรับอัตราดอกเบี้ยเงินกู้และอัตราดอกเบี้ยเงินฝากของธนาคารพาณิชย์ที่เริ่มสูงขึ้นตั้งแต่ต้นปี
2553 ตามการปรับอัตราดอกเบี้ยของธนาคารแห่งประเทศไทยเพื่อชะลออัตราเงินเฟ้อที่เพิ่มสูงขึ้น
ซึ่งจะส่งผลต่ออุปสงค์ของธุรกิจอสังหาริมทรัพย์ให้ต้องรับภาระค่าใช้จ่ายในการซื้อที่อยู่อาศัยสูงขึ้นด้วย

กราฟที่ 2 แสดง อัตราค่าเฉลี่ยดอกเบี้ยเงินกู้และเงินฝากระหว่าง ธันวาคม 2552-ธันวาคม 2553

[]

* อัตราดอกเบี้ยเฉลี่ยของธนาคาร BBL, KTB, KBANK และ SCB

** Real MLR และ อัตราดอกเบี้ยเงินฝากแท้จริง 12 เดือน
ได้ปรับค่าให้สอดคล้องกับอัตราเงินเฟ้อในแต่ละช่วงเวลาแล้ว

ที่มา : ธนาคารแห่งประเทศไทย

อย่างไรก็ตามเมื่อพิจารณาประกอบกับพื้นฐานทางเศรษฐกิจที่เข้มแข็ง
โดยมีปัจจัยสนับสนุนด้านการจ้างงาน
จากการลงทุนในภาคการผลิตและการส่งออกที่ยังคงเติบโตในระดับสูง
ปัจจัยเหล่านี้จะเป็นแรงผลักดันให้เศรษฐกิจไทยยังคงเติบโตต่อเนื่องในปี 2554

  4.3.1 ภาวะอุตสาหกรรมอสังหาริมทรัพย์ส่วนที่อยู่อาศัย (Residential)

ภาพรวมของที่อยู่อาศัยในเขตกรุงเทพมหานครและปริมณฑลในปี 2553 มีแนวโน้มที่ดีขึ้น
โดยมีจำนวนโครงการที่เปิดตัวทั้งหมด 444 โครงการ มีจำนวนหน่วยขายรวม 116,791 หน่วย
เพิ่มขึ้นจากปีก่อนที่มีจำนวนหน่วยขาย 57,604 หน่วย หรือเติบโตขึ้นร้อยละ 103
ขณะที่ยอดขายตลอดทั้งปี 2553 มีจำนวนทั้งสิ้น 95,840 หน่วย เพิ่มขึ้นร้อยละ 60 เมื่อเทียบกับปี
2552 ซึ่งมียอดขายรวม 59,805 หน่วย
อัตราการเติบโตที่สูงขึ้นนี้ส่วนใหญ่เป็นการซื้อขายที่อยู่อาศัยประเภทอาคารชุด คิดเป็นร้อยละ 52
ของจำนวนหน่วยขายทั้งหมด

อีกด้านหนึ่งราคาขายเฉลี่ยต่อหน่วยของตลาดที่อยู่อาศัยในปี 2553 มีค่าเฉลี่ย 2.587
ล้านบาทต่อหน่วย ปรับตัวลดลงจาก 3.177 ล้านบาทต่อหน่วยในปีก่อน หรือมูลค่าลดลงร้อยละ (19)
เนื่องจากมีการแข่งขันสูงในกลุ่มที่อยู่อาศัยระดับล่างและระดับกลาง
อย่างไรก็ตามอุปทานคงเหลือสะสมมีจำนวนเพิ่มขึ้นเช่นกันโดยในปี 2553
มีจำนวนอุปทานคงเหลือสะสมรวม 130,282 หน่วย เทียบกับปีก่อนที่มียอดสะสม 109,331
หน่วยหรือเพิ่มขึ้น ร้อยละ 19

การพัฒนาอสังหาริมทรัพย์ประเภทที่อยู่อาศัยสามารถแบ่งได้เป็น 2 รูปแบบ คือโครงการแนบราบ
(บ้านเดี่ยว บ้านแฝด และทาวน์เฮ้าส์) และโครงการแนวสูง (อาคารชุด)

โครงการแนวราบ (บ้านเดี่ยว และทาวน์เฮ้าส์)

การพัฒนาอสังหาริมทรัพย์โครงการแนบราบในปี 2553 ทั้งบ้านเดี่ยวและทาวน์เฮ้าส์
อยู่ในภาวะทรงตัว โดยบ้านเดี่ยวมีจำนวนยอดขายรวม 13,869 หน่วย หรือคิดเป็นร้อยละ 27
ของจำนวนหน่วยขายรวม ทาวน์เฮาส์มีจำนวนยอดขายรวม 26,962 หน่วย หรือคิดเป็นร้อยละ 40
ของจำนวนหน่วยขายรวม โดยโครงการที่อยู่อาศัยประเภททาวน์เฮาส์มีการพัฒนาโครงการกันมากขึ้น
เห็นได้จากจำนวนหน่วยขายในปี 2553 มีจำนวน 67,945 หน่วย
ปรับตัวเพิ่มขึ้นจากปีก่อนที่มีจำนวนหน่วยขาย 48,963 หน่วย หรือเติบโตเพิ่มขึ้นร้อยละ 34
เมื่อเทียบกับอัตราการเติบโตของจำนวนหน่วยขายบ้านเดี่ยว ในปี 2553 มีจำนวน 51,942 หน่วย
ปรับตัวเพิ่มขึ้นจากปีก่อนที่มีจำนวนหน่วยขาย 46,537 หน่วยหรือเติบโตเพิ่มขึ้นร้อยละ 10.6

อุปทานสะสมคงเหลือของบ้านเดี่ยวในปี 2553 มีจำนวนรวม 38,073 หน่วย เมื่อเทียบกับปีก่อนที่
34,589 หน่วย หรือเพิ่มขึ้นร้อยละ 10 และอุปทานสะสมคงเหลือของทาวน์เฮ้าส์มีจำนวนรวม
40,983 หน่วย เมื่อเทียบกับปีก่อนที่ 34,538 หน่วยหรือเพิ่มขึ้นร้อยละ 19
โดยมูลค่าของที่อาศัยร้อยละ 90 อยู่ระหว่าง 1-5 ล้านบาท และส่วนใหญ่จะอยู่นอกตัวเมือง

กราฟที่ 3 แสดง จำนวนหน่วยขายและยอดขายได้ของที่อยู่อาศัย ประเภทบ้านเดี่ยวและทาวน์เฮาส์

[]

ที่มา : บริษัท เอเจนซี่ ฟอร์ เรียลเอสเตท แอฟแฟร์ส จำกัด

จากพฤติกรรมของผู้บริโภคมีการตัดสินใจที่ซับซ้อนมากขึ้น
มีการหาข้อมูลและพิจารณารายละเอียดก่อนการตัดสินใจมากขึ้น ดังนั้น โครงการที่มีทำเล ที่ตั้ง
รายการส่งเสริมการขาย คุณภาพผลิตภัณฑ์
รวมถึงการบริการหลังการขายที่ดีและพร้อมมากกว่าจะเป็นโครงการที่ได้เปรียบทางด้านการแข่งขัน

โครงการแนวสูง (อาคารชุด)

อสังหาริมทรัพย์โครงการแนวสูงประเภทอาคารชุดหรือคอนโดมิเนียมในปี 2553
เป็นประเภทอสังหาริมทรัพย์ที่มีความต้องการสูง เห็นได้จากจำนวนหน่วยที่มีการเปิดขายทั้งหมด
89,267 หน่วย มียอดขายรวม 49,442 หน่วย หรือร้อยละ 55.38
ของยอดขายที่อยู่อาศัยทุกประเภท และมีหน่วยขายสะสมคงเหลือ 39,825 หน่วย
โดยยอดขายอาคารชุดของปี 2553 นับได้ว่าสูงสุดในรอบ 13 ปี นับตั้งแต่วิกฤตเศรษฐกิจในปี 2540

กราฟที่ 4 แสดง ยอดขายได้และหน่วยคงเหลือสะสมของที่อยู่อาศัยประเภทอาคารชุด

[]

ที่มา : บริษัท เอเจนซี่ ฟอร์ เรียลเอสเตท แอฟแฟร์ส จำกัด

การออกมาตรการกำหนดอัตราส่วนเงินให้สินเชื่อต่อมูลค่าหลักประกัน (Loan to Value)
ไม่เกินร้อยละ 90 ของราคาซื้อขาย ของคณะกรรมการนโยบายสถาบันการเงิน (กนส.)
ธนาคารแห่งประเทศไทย โดยมีผลบังคับใช้ตั้งแต่วันที่ 1 มกราคม 2554
ส่งผลให้หน่วยขายที่เปิดใหม่ของโครงการอาคารชุดชะลอตัวลงในเดือนธันวาคม
และเป็นครั้งแรกในรอบครึ่งปีที่หน่วยขายของอาคารชุดต่ำกว่าหน่วยของโครงการเปิดตัวใหม่ประเภทอื่น

อย่างไรก็ตาม การพัฒนาโครงการอสังหาริมทรัพย์ประเภทอาคารชุด
ยังคงเป็นสินค้าที่มีการตอบรับที่ดี
เนื่องจากการเปลี่ยนแปลงพฤติกรรมของผู้บริโภคที่มีความต้องการที่อยู่อาศัยใกล้ที่ทำงาน
เดินทางสะดวก ใกล้ย่านธุรกิจและใจกลางเมือง หากรัฐบาลส่งเสริมการก่อสร้างโครงการรถไฟฟ้า
3 สาย ได้แก่ สายสีแดง (บางซื่อ-ตลิ่งชั่น และ บางซื่อ-รังสิต) สายสีม่วง (บางซื่อ-บางใหญ่)
และสายสีเขียว (หมอชิต-สะพานใหม่) เร่งดำเนินการให้แล้วเสร็จโดยเร็ว
ย่อมส่งผลดีให้ผู้บริโภคสนใจซื้อที่อยู่อาศัยตามแนวบริเวณเส้นทางรถไฟฟ้าสายใหม่กันมากขึ้นและผู้ประกอบการมาพัฒนาโครงการกันมากขึ้น

  4.3.2 ภาวะอุตสาหกรรมอสังหาริมทรัพย์ส่วนพาณิชยกรรม (Commercial)

อสังหาริมทรัพย์เชิงพาณิชยกรรม สามารถแบ่งออกเป็น 2 ประเภทหลัก ได้แก่
อาคารสำนักงานและพื้นที่ค้าปลีก

อาคารสำนักงาน

โดยภาพรวมของการเช่าอาคารสำนักงานในปี 2553 อยู่ในภาวะทรงตัว
กล่าวคืออุปทานของอาคารสำนักงานในกรุงเทพมหานคร ณ สิ้นสุดไตรมาสที่ 3 มีพื้นที่ 7,978,543
ตารางเมตร เพิ่มขึ้นร้อยละ 1.5 จากปีก่อน ขณะที่มีพื้นที่เช่ารวม 6,866,172 ตารางเมตร
หรือคิดเป็นอัตราการเช่าร้อยละ 86

กราฟที่ 5 แสดง อุปสงค์
อุปทานและอัตราว่างของพื้นที่สำนักงานในเขตกรุงเทพมหานครและปริมณฑล

[]

ที่มา : บริษัท ซีบีลิชาร์ด เอลิส ประเทศไทย

สำหรับพื้นที่อาคารสำนักงานใหม่ที่กำลังอยู่ในระหว่างการก่อสร้างมีจำนวนน้อยมาก
โดยอาคารที่คาดว่าจะเปิดให้บริการในช่วงปี 2554 ประกอบไปด้วยอาคารสาทร สแควร์ (พื้นที่
73,584 ตร.ม.) อาคารปาร์ค เวนเชอร์ (พื้นที่ 27,000 ตร.ม.) อาคารรุ่งโรจน์ธนกุล (พื้นที่
13,896 ตร.ม.) เป็นต้น โดยคาดการณ์ว่าสิ้นปี 2554 จะมีจำนวนอุปทานเพิ่มขึ้นเป็น 8,136,913
ตารางเมตร

อัตราค่าเช่าพื้นที่อาคารสำนักงานในตลอดสามไตรมาสของปี 2553 ปรับตัวลดลงเล็กน้อยจากปีก่อน
โดยอัตราค่าเช่าพื้นที่อาคารสำนักงานเฉลี่ยในโซน CBD เกรด A และเกรด B ปรับตัวลดลงมาอยู่ที่
680 บาทต่อตารางเมตรและ 548 บาทต่อตารางเมตร ตามลำดับ
ขณะที่อัตราค่าเช่าพื้นที่อาคารสำนักงานเฉลี่ยในโซน Non-CBD เกรด A และเกรด B
ปรับตัวลดลงมาอยู่ที่ 471 บาทต่อตารางเมตรและ 412 บาทโดยปัจจัยที่ส่งผลต่ออัตราค่าเช่าที่สำคัญ
คือ ความเชื่อมั่นของนักลงทุนต่างชาติ
หากสามารถเรียกความเชื่อมั่นจากต่างชาติให้กลับมาลงทุนในประเทศได้
จะส่งผลให้อัตราการเช่าและค่าเช่าปรับตัวสูงขึ้น

กราฟที่ 6 แสดง อัตราค่าเช่าพื้นที่สำนักงานในเขตกรุงเทพมหานครและปริมณฑล

[]

ที่มา : บริษัท เอเจนซี่ ฟอร์ เรียลเอสเตท แอฟแฟร์ส จำกัด

พื้นที่ค้าปลีก (Retail)

ตั้งแต่ต้นปีจนถึงในไตรมาสที่ 3 ของปี 2553 มีพื้นที่ค้าปลีกเพิ่มขึ้นจำนวน 134,000 ตารางเมตร
รวมเป็นพื้นที่ค้าปลีกทั้งหมดกว่า 5.4 ล้านตารางเมตร และอีกกว่า 28,000 ตารางเมตร
ที่มีกำหนดเสร็จสิ้นในไตรมาส 4 ของปี 2553 ขณะที่โครงการอื่นๆ
อาจมีการเลื่อนการเปิดตัวอยู่บ้างเนื่องจากผลของการชุมนุมทางการเมือง
ในช่วงระหว่างเดือนเมษายนและพฤษภาคม 2553

อัตราการใช้พื้นที่ในแต่ละพื้นที่ในช่วงปี 3-4 ปีที่ผ่านมาไม่ได้มีแตกต่างกันมากนัก
โดยอัตราการใช้พื้นที่อยู่ระหว่างร้อยละ 93-97 ขณะที่ในช่วงไตรมาสที่ 1 ถึงไตรมาสที่ 3 ของปี
2553 อัตราการใช้พื้นที่ใจกลางเมืองปรับตัวลดลงเล็กน้อย
สวนทางกับพื้นที่ในโซนเมืองชั้นกลางและพื้นที่รอบนอกมีอัตราการใช้พื้นที่ปรับตัวเพิ่มขึ้นร้อยละ 2
ขณะที่อัตราค่าเช่าจะแตกต่างกันไปตามทำเล แต่โดยรวมค่าเช่าในแต่ละทำเลจะค่อนข้างคงที่เช่นกัน

กราฟที่ 7 แสดง อัตราการเช่าพื้นที่พื้นที่ค้าปลีกในเขตกรุงเทพมหานครและปริมณฑล

[]

ที่มา : ฝ่ายวิจัยข้อมูล บริษัท Collier International

ทั้งนี้คาดการณ์ว่า อุปทานในอนาคตจะมีการแข่งขันในรูปแบบพื้นที่ค้าปลีกและศูนย์การค้าที่หลากหลาย
ตั้งแต่ศูนย์การค้าขนาดใหญ่ การใช้พื้นที่ผสม (Mix Used)
ระหว่างพื้นที่ค้าปลีกและที่พักอาศัยหรืออาคารสำนักงาน
รวมถึงการพัฒนาพื้นที่ค้าปลีกขนาดเล็กใกล้บ้าน
โดยพื้นที่ค้าปลีกที่อยู่ระหว่างการดำเนินการก่อสร้างในปัจจุบัน ได้แก่ ศูนย์การค้าเซ็นทรัลพลาซา
แกรนด์ พระราม 9, เมกา มอลล์ บริเวณบางนา และ เดอะไนน์ พระราม 9
ซึ่งการพัฒนารูปแบบโครงการศูนย์การค้าปลีกใกล้บ้านหรือ คอมมูนิตี้
มอลล์กำลังเป็นรู้แบบที่ผู้ประกอบการเริ่มหันมาให้ความสนใจพัฒนากันมากขึ้น

อย่างไรก็ดีภาพรวมของธุรกิจอสังหาริมทรัพย์ในปี 2554
จะต้องเผชิญกับปัจจัยลบหลายด้านและการแข่งขันที่สูงขึ้น ทำให้ผู้ประกอบการต้องมีความเป็นมืออาชีพ
มีมุมมองการตลาดที่ถูกต้อง สามารถบริหารจัดการต้นทุนที่ดี
และสามารถปรับตัวให้เข้ากับการเปลี่ยนแปลงความต้องการของผู้บริโภคได้
จึงจะประสบความสำเร็จในธุรกิจอสังหาริมทรัพย์ได้

  4.4 ผลกระทบต่อสิ่งแวดล้อม

  โครงการบ้านเดี่ยว

การพัฒนาโครงการของบริษัท จะมีการพัฒนาโครงการแบ่งเป็น เฟส
โดยแต่ละเฟสที่ดำเนินการพัฒนาจะมีพื้นที่ราว 100 ไร่ โดยเป็นจำนวนน้อยกว่า 500 หลัง
จึงไม่อยู่ภายใต้ข้อบังคับของกฎหมายเกี่ยวกับสิ่งแวดล้อม แต่ทั้งนี้
บริษัทก็มีระบบการจัดการสาธารณูปโภคของโครงการเพื่อป้องกันไม่ให้เกิดปัญหาที่อาจจะส่งผลเสียต่อสิ่งแวดล้อมได้
โดยเฉพาะอย่างยิ่ง ระบบบำบัดน้ำเสียและการจัดการให้มีพื้นที่สีเขียวเพียงพอ

  โครงการคอนโดมิเนียม

บริษัทจะต้องทำการศึกษาผลกระทบต่อสิ่งแวดล้อมและจัดทำรายงานการศึกษาผลกระทบต่อสิ่งแวดล้อมเสนอต่อหน่วยราชการที่เกี่ยวข้องเพื่อใช้ประกอบการขอใบอนุญาตสิ่งปลูกสร้าง
ซึ่งในปัจจุบัน โครงการคอนโดมิเนียมของบริษัทได้มีการขออนุญาตเป็นที่เรียบร้อยแล้ว

  3.2 ธุรกิจสนามกอล์ฟ

  (1) ลักษณะผลิตภัณฑ์หรือบริการ

บริษัท เขาเขียว คันทรี่คลับ จำกัด เป็นบริษัทที่ดำเนินธุรกิจให้บริการสนามกอล์ฟ 27 หลุม
ตั้งอยู่ที่อำเภอศรีราชา จังหวัดชลบุรี มีธุรกิจอื่นๆ ที่เกี่ยวกับสนามกอล์ฟ คือ ภัตตาคาร ร้านโปรช็อป
บริการรถกอล์ฟให้เช่า และสนามซ้อม เปิดบริการทุกวันไม่มีวันหยุด
ราคาค่ากรีนฟีในหนึ่งปีแบ่งออกเป็นไฮซีซั่น 4 เดือน (เดือนพฤศจิกายนถึงเดือนกุมภาพันธ์) โลว์ซีซั่น
8 เดือน (เดือนมีนาคมถึงเดือนตุลาคม)

  (2) การตลาดและภาวะการแข่งขัน

เนื่องจากภายในจังหวัดชลบุรีและจังหวัดใกล้เคียงมีสนามกอล์ฟเปิดให้บริการเป็นจำนวนมาก
จึงมีการแข่งขันระหว่างสนามกอล์ฟสูง ซึ่งอาจส่งผลกระทบต่อรายได้ของบริษัท อย่างไรก็ตาม
บริษัทได้จัดให้มีกิจกรรมส่งเสริมการจัดจำหน่ายในบางช่วง เพื่อเพิ่มรายได้ของบริษัท
โดยเฉพาะในช่วงโลว์ซีซั่น

  (3) การจัดหาผลิตภัณฑ์หรือบริการ

ทางสนามได้จัดการดูแลบำรุงรักษาสนามกอล์ฟและกรีน ให้อยู่ในสภาพที่ดีเยี่ยม
รวมทั้งมีสิ่งอำนวยความสะดวกให้กับนักกอล์ฟมากมาย อาทิเช่น กรีนซ้อมพัตต์ สนามไดรฟ์กอล์ฟ
คลับเฮ้าส์ และภัตตาคาร เป็นต้น

  3.3 ธุรกิจสื่อ

ตั้งแต่วันที่ 1 มกราคม 2553 ธุรกิจโทรทัศน์ดำเนินการภายใต้ บริษัท มีเดีย สตูดิโอ จำกัด
ซึ่งเป็นบริษัทย่อย (จี-แลนด์ ถือหุ้นร้อยละ 100) ซึ่งดำเนินธุรกิจผลิตรายการโทรทัศน์
โดยการเช่าเวลาจากทางสถานีโทรทัศน์ เพื่อนำมาผลิตรายการโทรทัศน์และขายเวลาโฆษณา
รายการโทรทัศน์ประกอบด้วย รายการข่าว รายการสารคดี รายการวาไรตี้ และ Sit Com

อย่างไรก็ตาม มติที่ประชุมวิสามัญผู้ถือหุ้น ครั้งที่ 1/2553 เมื่อวันที่ 26 มีนาคม 2553
อนุมัติการโอนขายหุ้นในบริษัท มีเดีย สตูดิโอ จำกัด ที่จี-แลนด์ถืออยู่ทั้งหมด ให้กับบริษัท
สตรองโฮลด์ แอสเซ็ทส์ จำกัด ซึ่งเป็นบุคคลเกี่ยวโยงกัน
ซึ่งได้ดำเนินการโอนขายหุ้นแล้วเสร็จเมื่อวันที่ 31 มีนาคม 2553